**Christian Jonas Berglund** (s. 12. maaliskuuta 1980 Uppsala, Ruotsi) on ruotsalainen entinen jääkiekkoilija, pelipaikaltaan vasen laitahyökkääjä. Hän pelasi urallaan NHL:ssä 86 runkosarja- ja kolme-ottelua tehopistein 11+16=27 ja keräten 44 jäähyminuuttia. Berglund pelasi suurimman osan urastaan kuitenkin kotimaassaan, jossa hän edusti pääsarjatasolla ainoastaan Färjestads BK:ta. Berglund voitti joukkueessa Ruotsin-mestaruuden vuonna 2011. Berglund pelasi urallaan myös viisi kautta Sveitsissä. Hänet tunnettiin varsin aggressiivisestakin pelityylistään, mistä kertoo mm. Elitserienin jäähypörssin voitto kaudella 2000–2001.

Ura
---

### Seuraura

Berglund SHL-joukkue Färjestads BK:n paidassa kaudella 2013–2014.
Berglundin kasvattajaseura on Karlskoga HC, jossa hän pelasi ensimmäiset miesten pelinsä vain 14-vuotiaana Ruotsin tuolloin neljänneksi korkeimmalla sarjatasolla III-divisioonassa kaudella 1994–1995. Kaudeksi 1995–1996 Berglund siirtyi sarjatasoa ylemmäs II-divisioonan Kristinehamns HT:hen. Seuraavaksi kaudeksi hän siirtyi Färjestads BK:hon, jossa hän teki kaudella 1997–1998 Elitserien-debyyttinsä ja esiintyi yhdessä ottelussa. 

New Jersey Devils varasi Berglundin toisella kierroksella 37. pelaajana NHL:n varaustilaisuudessa 1998. Varsinainen tulokaskausi 1998–1999 Elitserienissä toi hänelle 37 ottelussa tehot 2+4=6. Berglund pelasi kauden aikana myös Färjestadin J20-joukkueessa, joka voitti keväällä 1999 J20 SuperElitin mestaruuden. Hän teki läpimurtonsa kaudella 2000–2001, jolloin Berglund teki 49 ottelussa tehot 17+20=37. Hän oli Färjestadin kolmanneksi paras pistemies ja voitti keväällä 2001 Elitserien-hopeaa, mutta samalla kaudella Berglund voitti myös liigan jäähypörssin 142 minuutillaan.

Kesäkuussa 2001 Berglund teki kolmivuotisen tulokassopimuksen New Jersey Devilsin kanssa ja siirtyi joukkueen organisaatioon kaudeksi 2001–2002. Ensimmäisellä kaudellaan hän pelasi NHL:ssä 15 runkosarja- ja kolme playoff-ottelua tehopistein 2+7=9. Berglund pelasi suurimman osan kaudestaan farmijoukkue Albany River Ratsissa, AHL:ssä ja hän teki siellä 60 ottelussa tehot 21+26=47. Berglund oli joukkueen toiseksi paras pistemies Steve Guollan jälkeen. Kaudella 2002–2003 hän pelasi 38 ottelua NHL:n puolella ja teki niissä tehot 4+5=9. Kauden 2003–2004 Berglund pelasi kokonaan NHL:ssä ja teki yhteensä 33 ottelussa tehot 5+4=9. Maaliskuussa 2004 hänet kaupattiin Viktor Utševatovin kanssa Florida Panthersiin vaihdossa Viktor Kozloviin. Syyskuussa 2004 Berglund teki vuoden mittaisen jatkosopimuksen Panthersin kanssa, muttei hän pelannut kaudella 2004–2005 NHL:ssä työsulun vuoksi, vaan Berglund palasi sen ajaksi Färjestadiin, jossa hän voitti keväällä 2005 Elitserien-hopeaa.

Elokuussa 2005 Berglund teki vuoden mittaisen sopimuksen Sveitsin Nationalliga A:n Rapperswil-Jona Lakersin kanssa. Hän oli kaudella 2005–2006 tehoilla 24+20=44 joukkueen paras pistemies. Berglund jakoi koko liigan maalipörssin kolmannen sijan kolmen muun pelaajan kanssa ja sijoittui pistepörssissä kymmenenneksi. Hän sijoittui myös NLA:n jäähypörssissä viidenneksi 124 minuutillaan. Toukokuussa 2006 Berglund teki kaksivuotisen sopimuksen samassa liigassa pelanneen SC Bernin kanssa. Hän teki siellä molempina sopimuskausinaan yli 40 tehopistettä. Maaliskuussa 2008 Berglund palasi Rapperswiliin kaksivuotisella sopimuksella. Kaudella 2008–2009 hän teki tehoilla 22+25=47 yhden kauden piste-ennätyksensä NLA:ssa. Kaudella 2009–2010 Berglund kuului Rapperswilin kapteenistoon ja oli joukkueen paras maalintekijä 23 osumallaan, joilla hän sijoittui NLA:n maalipörssissä kahdeksanneksi.

Huhtikuussa 2010 Berglund palasi Färjestadiin ja teki nelivuotisen sopimuksen joukkueen kanssa. Hän oli kaudella 2010–2011 Färjestadin paras maalintekijä 17 osumallaan. Berglund jakoi maalipörssin yhdeksännen sijan viiden muun pelaajan kanssa. Hän kauden päätteeksi Ruotsin-mestaruuden. Kaudella 2011–2012 Berglund oli Färjestadin paras maalintekijä ja toiseksi paras pistemies Mikael Johanssonin jälkeen tehoilla 16+11=27. Kaudella 2012–2013 hän sijoittui 103 minuutillaan Elitserienin jäähypörssissä toiseksi HV71:n Per Ledinin jälkeen. Kaudella 2013–2014 Berglund voitti SHL:n (ent. Elitserien) pudotuspelien jäähypörssin 57 minuutillaan ja voitti kauden päätteeksi Ruotsin-mestaruuden.

Kaudeksi 2014–2015 Berglund palasi kotikonnuilleen ja siirtyi kaksivuotisella sopimuksella Ruotsin toiseksi korkeimmalle sarjatasolle HockeyAllsvenskanin BIK Karlskogaan. Joukkueessa pelasi samaan aikaan myös hänen pikkuveljensä Carl. Kaudella 2015–2016 Christian Berglund nousi BIK:n varakapteeniksi. Hän kärsi joukkueessa vietettyjen kausiensa aikana myös jalkavaivoista. Berglund lopetti pelaajauransa kesken SHL:n nousukarsintojen maaliskuussa 2016, kun hän koki liikkeensä turhan hitaaksi palattuaan kaukaloon leikkauksen jälkeen.

### Maajoukkueura

Berglund on pelannut Ruotsin A-maajoukkueessa yhteensä 52 ottelua tehoin 15+14=29. Hän pelasi vuosina 1999 ja 2000 alle 20-vuotiaiden MM-kilpailuissa. Vuonna 1998 Berglund pelasi alle 18-vuotiaiden EM-kilpailuissa voittaen kultaa.

Muuta
-----

Berglundin isoveli Daniel ja pikkuveli Carl ovat myös pelanneet jääkiekkoa. Heistä Carl pelaa nykyään HockeyAllsvenskania BIK Karlskogassa. Veljesten serkku Fredrik Eriksson pelaa puolustajana Saksan DEL-liigan Kölner Haiessa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1994–1995 | Karlskoga HC | Ruotsi III | 20 | 14 | 13 | 27 | – | – | – | – | – | – |
| 1995–1996 | Kristinehamns HT | Ruotsi II | 23 | 8 | 8 | 16 | 12 | – | – | – | – | – |
| 1996–1997 | Färjestads BK | SuperElit | 21 | 2 | 3 | 5 | 24 | – | – | – | – | – |
| 1997–1998 | Färjestads BK | SuperElit | 29 | 23 | 19 | 42 | 88 | – | – | – | – | – |  |  |  |  |  |  | U18-EM | 6 | 4 | 4 | 8 | 10 |
|  | Färjestads BK | Elitserien | 1 | 0 | 0 | 0 | 0 | – | – | – | – | – |
| 1998–1999 | IF Troja-Ljungby | Ruotsi I | 3 | 1 | 0 | 1 | 2 | – | – | – | – | – |  |  |  |  |  |  | JMM | 6 | 4 | 4 | 8 | 33 |
|  | Färjestads BK | SuperElit | 15 | 11 | 13 | 24 | 54 | – | – | – | – | – |
|  | Färjestads BK | Elitserien | 37 | 2 | 4 | 6 | 37 | – | – | – | – | – |
| 1999–2000 | Bofors IK | Allsvenskan | 6 | 2 | 0 | 2 | 12 | – | – | – | – | – |  |  |  |  |  |  | JMM | 7 | 4 | 2 | 6 | 4 |
|  | Färjestads BK | SuperElit | 5 | 3 | 5 | 8 | 8 | – | – | – | – | – |
|  | Färjestads BK | Elitserien | 43 | 8 | 6 | 14 | 44 | 7 | 2 | 1 | 3 | 10 |
| 2000–2001 | Färjestads BK | Elitserien | 49 | 17 | 20 | 37 | 142 | 16 | 7 | 7 | 14 | 22 |
| 2001–2002 | Albany River Rats | AHL | 60 | 21 | 26 | 47 | 69 | – | – | – | – | – |
|  | New Jersey Devils | NHL | 15 | 2 | 7 | 9 | 8 | 3 | 0 | 0 | 0 | 2 |
| 2002–2003 | Albany River Rats | AHL | 26 | 6 | 14 | 20 | 57 | – | – | – | – | – |
|  | New Jersey Devils | NHL | 38 | 4 | 5 | 9 | 20 | – | – | – | – | – |
| 2003–2004 | New Jersey Devils | NHL | 23 | 2 | 3 | 5 | 4 | – | – | – | – | – |
|  | Florida Panthers | NHL | 10 | 3 | 1 | 4 | 10 | – | – | – | – | – |
| 2004–2005 | Färjestads BK | Elitserien | 48 | 7 | 13 | 20 | 97 | 14 | 2 | 3 | 5 | 56 |
| 2005–2006 | Rapperswil-Jona Lakers | NLA | 44 | 24 | 20 | 44 | 124 | 11 | 4 | 8 | 12 | 63 |
| 2006–2007 | SC Bern | NLA | 42 | 17 | 25 | 42 | 97 | 16 | 5 | 5 | 10 | 18 |
| 2007–2008 | SC Bern | NLA | 48 | 13 | 32 | 45 | 80 | 6 | 0 | 4 | 4 | 4 |
| 2008–2009 | Rapperswil-Jona Lakers | NLA | 49 | 22 | 25 | 47 | 80 | – | – | – | – | – |
| 2009–2010 | Rapperswil-Jona Lakers | NLA | 43 | 23 | 21 | 44 | 75 | – | – | – | – | – |
| 2010–2011 | Färjestads BK | Elitserien | 51 | 17 | 15 | 32 | 68 | 11 | 2 | 6 | 8 | 2 | Le Mat-pokalen |
| 2011–2012 | Färjestads BK | Elitserien | 53 | 16 | 11 | 27 | 61 | 11 | 3 | 3 | 6 | 8 |
| 2012–2013 | Färjestads BK | Elitserien | 51 | 15 | 22 | 37 | 103 | 10 | 2 | 1 | 3 | 10 |
| 2013–2014 | Färjestads BK | SHL | 38 | 8 | 10 | 18 | 77 | 15 | 1 | 1 | 2 | 57 |
| 2014–2015 | BIK Karlskoga | Allsvenskan | 43 | 9 | 12 | 21 | 26 | – | – | – | – | – |
| 2015–2016 | BIK Karlskoga | Allsvenskan | 46 | 12 | 8 | 20 | 53 | – | – | – | – | – |
| 3 kautta | yhteensä | NHL | 86 | 11 | 16 | 27 | 42 | 3 | 0 | 0 | 0 | 2 |
| 9 kautta | yhteensä | Elitserien/SHL | 371 | 90 | 101 | 191 | 629 | 88 | 20 | 22 | 42 | 169 |
| 5 kautta | yhteensä | NLA | 226 | 99 | 123 | 222 | 456 | 33 | 9 | 17 | 26 | 85 |
| 2 kautta | yhteensä | AHL | 86 | 27 | 40 | 67 | 126 | – | – | – | – | – |

Lähteet
-------

* Christian Berglund The Internet Hockey Databasessa (englanniksi)
* Christian Berglund Legends of Hockey -sivustolla (englanniksi)
* Christian Berglund *Elite Prospects*. Everysport Media Group AB.  (englanniksi)

### Viitteet

1. 1 2  Hedlund, Johan: Christian Berglunds karriär är över  8.3.2016. Värmlands Folkblad.  Arkistoitu 7.11.2016. Viitattu 9.3.2016. (ruotsiksi)
2. 1 2 3 4 5 6 7 8 9  Christian Berglund *Elite Prospects*. Everysport Media Group AB.  (englanniksi)
3. ↑  Devils sopimuksiin varaustensa kanssa  4.6.2001. Jatkoaika.com. Viitattu 18.12.2013.
4. ↑  Christian Berglund The Internet Hockey Databasessa (englanniksi)
5. ↑  Devils hankki Kozlovin Panthersista  2.3.2004. Jatkoaika.com. Viitattu 18.12.2013.
6. ↑  Christian Berglund Legends of Hockey -sivustolla (englanniksi)
7. ↑  Pettersson, Robert: Nytt långtidskontrakt i Färjestad *Hockeysverige.se*.  21.4.2010. NewsMe. Viitattu 18.12.2013. (ruotsiksi)
8. ↑  Kalitzki, Jörgen: Christian Berglund tillbaka i Färjestad  21.4.2010. Färjestads BK. Viitattu 18.12.2013. (ruotsiksi)
9. ↑  Pettersson, Robert: Klart med Karlskogas tungviktsvärvning *Hockeysverige.se*.  12.6.2014. NewsMe. Viitattu 9.3.2016. (ruotsiksi)